Na osnovu člana 13. Zakona o turističkim zajednicama („Službene novine Tuzlanskog kantona, br. 11/15 i 14/16), a u vezi sa članom 118. Zakona o radu („Službene novine Federacije  BiH“, br. 26/16, 89/18, 44/22 i 39/24) i člana 12. stav (7) Uredbe o postupku prijema u radni odnos u javnom sektoru u Tuzlanskom kantonu („Službene novine Tuzlanskog kantona“, br. 4/19, 4/20, 11/20 i 5/21), Turističko vijeće Turističke zajednice Tuzlanskog kantona na sjednici održanoj dana ____________ donosi


P R A V I L N I K 
o postupku prijema u radni odnos u Turističkoj zajednici Tuzlanskog kantona



POGLAVLJE I - OSNOVNE ODREDBE 

Član 1.
(Predmet)
Ovim pravilnikom propisuje se postupak prijema u radni odnos u Turističkoj zajednici Tuzlanskog kantona (u daljnjem tekstu: Turistička zajednica TK), opći i posebni uslovi za prijem u radni odnos, komisija za izbor kandidata, prijave i postupak izbora kandidata za prijem u radni odnos, prednost pri zapošljavanju, lista uspješnih kandidata i odluka o prijemu u radni odnos.

Član 2.
(Rodna neutralnost izraza)
Izrazi koji se koriste u ovom pravilniku, a imaju rodno značenje koriste se neutralno i odnose se jednako na muški i ženski rod.


POGLAVLJE II - POSTUPAK PRIJEMA U RADNI ODNOS

Član 3.
(Preduslovi za provođenje procedure)
Preduslovi za provođenje procedure prijema u radni odnos:
· da je radno mjesto predviđeno u Pravilniku o unutrašnjoj organizaciji i sistematizaciji radnih mjesta,
· da je zapošljavanje/prijem radnika predviđeno u Programu rada i 
· da su sredstva za plaće i naknade osigurana u Finansijskom planu za tekuću godinu.

Član 4.
( Donošenje odluke o potrebi zapošljavanja u Turističkom uredu)

Odluku o potrebi zapošljavanja u Turističkom uredu Turističke zajednice TK donosi Turističko vijeće Turističke zajednice TK (u daljnjem tekstu: Turističko vijeće) na prijedlog voditelja Turističkog ureda Turističke zajednice TK (u daljnjem tekstu: Voditelj)

Član 5.
(Javno oglašavanje)
Postupak prijema u radni odnos za određeno radno mjesto vrši se na osnovu provođenja procedure obaveznog javnog oglašavanja.

Član 6.
(Postupak prijema pripravnika)
Postupak prijema pripravnika u radni odnos radi stručnog osposobljavanja za samostalan rad vrši se provođenjem postupka javnog oglašavanja.

Član 7.
(Izuzetak od obaveze javnog oglašavanja)
Izuzetno od odredbe člana 5. ovog pravilnika prijem u radni odnos vrši se bez provedene procedure javnog oglašavanja u slučajevima koji su propisani u članu 5. Uredbe o postupku prijema u radni odnos u javnom sektoru u Tuzlanskom kantonu (u daljnjem tekstu: Uredba).


POGLAVLJE III - OBJAVA I SADRŽAJ JAVNOG OGLASA

Član 8.
(Objava javnog oglasa)
(1)  Na osnovu odluke iz člana 4. ovog pravilnika, Voditelj raspisuje javni oglas koji se obavezno objavljuje u najmanje jednom dnevnom listu i na web stranici Turističke zajednice TK.
(2) Javni oglas obavezno se dostavlja i Javnoj ustanovi „Služba za zapošljavanje Tuzlanskog kantona“, najkasnije na dan njegove objave.

Član 9.
(Sadržaj javnog oglasa)
(1) Javni oglas u skladu sa ovim pravilnikom sadrži sljedeće podatke:
a) naziv i sjedište poslodavca,
b) naziv radnog mjesta za koje se provodi procedura prijema u radni odnos,
c) opće i posebne uslove za prijem u radni odnos za radno mjesto,
d) kratak opis poslova radnog mjesta,
e) naznaku da li se radni odnos zasniva na neodređeno ili određeno vrijeme i trajanje  radnog odnosa na određeno vrijeme,
f) naznaku da li je predviđen probni rad i trajanje probnog rada,
g) potrebne dokaze o ispunjavanju općih i posebnih uslova,
h) adresu na koju se dostavlja Prijavni obrazac i dokazi, kao i naznaku gdje se prijavni obrazac može pronaći,
i) rok za podnošenje prijave na javni oglas,
j) napomenu da će samo izabrani kandidat biti u obavezi u određenom roku dostaviti ljekarsko uvjerenje kao dokaz da njegovo zdravstveno stanje i psihofizičke sposobnosti odgovaraju uslovima radnog mjesta za koje se raspisuje oglas,
k) napomenu da će samo izabrani kandidat biti u obavezi u određenom roku dostaviti  uvjerenje o nevođenju krivičnog postupka ukoliko je isto uslov za zasnivanje radnog odnosa na konkretnom radnom mjestu.
(2) Rok za podnošenje prijava na javni oglas ne može biti kraći od osam dana od njegove posljednje objave.

Član 10.
(Pravo poništenja javnog oglasa)
Voditelj može donijeti odluku o poništenju javnog oglasa najkasnije do provođenja ispita iz člana 27. ovog pravilnika, a za radno mjesto za koje je kao uslov propisano osnovno obrazovanje najkasnije do provođenja usmenog ispita sa kandidatima.

Član 11.
(Prijava na javni oglas)
(1) Urednom prijavom na javni oglas smatra se uredno popunjen i potpisan PRIJAVNI OBRAZAC koji je sastavni dio Uredbe i ovog pravilnika (Prilog 1).
(2) Prijavni obrazac preuzima se sa web stranice Turističke zajednice TK.
(3) Uz prijavu se, u originalu ili ovjerenim fotokopijama, prilažu dokazi naznačeni u javnom oglasu.
(4) Potpunom prijavom smatra se prijava uz koju su priloženi svi dokazi o ispunjavanju općih i posebnih uslova iz javnog oglasa za prijem u radni odnos i u formi naznačenoj u javnom oglasu.
(5) Blagovremenom prijavom smatra se prijava koja je podnesena u roku koji je određen u javnom oglasu za prijem u radni odnos.


POGLAVLJE IV - OPĆI I POSEBNI USLOVI ZA PRIJEM U RADNI ODNOS 

Član 12.
(Opći uslovi)
(1) Opći uslovi za prijem u radni odnos su:
a) da je kandidat državljanin Bosne i Hercegovine,
b) da je kandidat stariji od 18 godina,
c) da je psihofizički i zdravstveno sposoban.
(2) Kandidat je dužan, shodno stavu (1) ovog člana, dostaviti original ili ovjerenu kopiju važećeg uvjerenja o državljanstvu, kojim se dokazuju opći uslovi, odnosno da je kandidat državljanin Bosne i Hercegovine, te da je stariji od 18 godina.
(3) Pod važećim uvjerenjem o državljanstvu podrazumjeva se uvjerenje koje nije starije od tri mjeseca, pri čemu se navedeni rok računa od dana izdavanja uvjerenja od nadležnog organa do dana predaje prijave na javni oglas.
(4) Ljekarsko uvjerenje, kao dokaz psihofizičke i zdravstvene sposobnosti dostavlja izabrani kandidat.




Član 13.
(Posebni uslovi)
Posebni uslovi za radno mjesto određuju stručnu spremu, radno iskustvo te druge kvalifikacije potrebne za obavljanje poslova konkretnog radnog mjesta, a što je utvrđeno Pravilnikom o unutrašnjoj organizaciji i sistematizaciji radnih mjesta Turističke zajednice TK. 

Član 14.
(Diploma)
(1) Stepen visoke stručne spreme dokazuje se stečenom diplomom visokog obrazovanja ili druge obrazovne ili akademske kvalifikacije najmanje VII stepena stručne spreme, odnosno visoko obrazovanje najmanje prvog ciklusa Bolonjskog sistema studiranja koji se vrednuje sa 180 ili 240 ECTS bodova.
(2) Izuzetno od stava (1) ovog člana, ukoliko kandidat iz određenog razloga ne posjeduje univerzitetsku diplomu, može dostaviti ovjerenu kopiju uvjerenja o diplomiranju koje ne može biti starije od roka potrebnog za izdavanje diplome, odnosno načelno ne može biti starije od jedne godine.
(3) U slučaju iz stava (2) ovog člana kandidat uz uvjerenje o diplomiranju mora dostaviti i potpisano kratko obrazloženje – izjavu iz kojeg razloga dostavlja uvjerenje, a ne diplomu, te ukoliko diploma nije izdata u predviđenom roku, kandidat mora dostaviti potvrdu visokoškolske ustanove da diploma nije izdata.
(4) Kandidat koji je visoko obrazovanje stekao po Bolonjskom sistemu studiranja, uz diplomu dostavlja i dodatak diplomi, a u skladu sa važećim zakonskim propisima.
(5) Iznimno, samo u slučaju da visokoškolska ustanova dodatak diplomi nije uopće izdavala ni za jednog diplomca, kandidat je dužan da uz diplomu dostavi uvjerenje visokoškolske ustanove da dodatak diplomi nije uopšte izdat, niti za jednog diplomca.
(6) Kandidat koji je visoko obrazovanje završio izvan Bosne i Hercegovine, odnosno koji je diplomu stekao u nekoj drugoj državi nakon 06.04.1992. godine, u obavezi je dostaviti ovjerenu kopiju nostrificirane/priznate diplome, u skladu sa važećim zakonskim propisima.
(7) Ukoliko se posebnim uslovima traži specificirano usmjerenje, odnosno preciznije određena vrsta školske spreme, relevantna je kvalifikacija osnovnog, odnosno diplomskog studija.
(8) Kandidat ne treba dostavljati diplome akademskog zvanja magistra ili ekvivalenta, akademskog zvanja doktora ili ekvivalenta ili druge slične diplome ukoliko nisu eventualno tražene u posebnim uslovima teksta oglasa, budući da one ne mogu dokazati stečeno zvanje dodiplomskog (osnovnog) studija, osim u slučaju kada navedeno predstavlja kriterij koji se posebno boduje kod prijema u radni odnos.

Član 15.
(Uvjerenje/Svjedočanstvo)
(1) Stepen stručne spreme koji se ne odnosi na visoku stručnu spremu dokazuje se odgovarajućim uvjerenjem odnosno svjedočanstvom o završenom osnovnom, odnosno srednjem obrazovanju.
(2) Ukoliko je uvjerenje ili svjedočanstvo iz stava (1) ovog člana stečeno u nekoj drugoj državi, kandidat je dužan dostaviti ovjerenu fotokopiju nostrificiranog/priznatog uvjerenja, odnosno svjedočanstva, u skladu sa važećim zakonskim propisima.


Član 16.
(Radni staž)
Kao dokaz o radnom stažu u struci (zvanju, relevantnom radnom iskustvu) može se dostaviti:
a) potvrda ili uvjerenje poslodavca ili poslodavaca kod kojih je kandidat radio ili radi, koja moraju biti precizna i detaljna, odnosno koja sadrži podatke na kojim je poslovima kandidat radio – naziv radnog mjesta, sa kojom stručnom spremom su obavljani poslovi, koliko dugo je obavljao navedene poslove, naveden jasno precizan period radnog angažovanja na tim poslovima ili
b) uvjerenje o činjenicama iz matične evidencije nadležne poreske uprave, odnosno nadležne institucije za penzijsko i invalidsko osiguranje, uz obavezno dostavljanje potvrde u kojoj će šifre zanimanja iz uvjerenja biti razjašnjene, tako da se na osnovu ovih dokumenata može utvrditi da li je kandidat radio na poslovima za koje se traži određena stručna sprema i koliko dugo, odnosno da posjeduje traženo radno iskustvo.

Član 17.
(Poznavanje stranog jezika)
Kao dokaz o poznavanju ili znanju stranog jezika kandidat dostavlja uvjerenje, potvrdu ili certifikat škole ili druge institucije koja se bavi edukacijom iz oblasti stranih jezika.

Član 18.
(Poznavanje rada na računaru)
Kao dokaz o poznavanju rada na računaru kandidat dostavlja uvjerenje, potvrdu ili certifikat škole ili druge institucije koja se bavi edukacijom poznavanja rada na računaru.


POGLAVLJE V - KOMISIJA ZA IZBOR KANDIDATA ZA PRIJEM U RADNI ODNOS


Član 19.
(Imenovanje komisije)
(1) Voditelj imenuje komisiju za izbor kandidata za prijem u radni odnos (u daljnjem tekstu: Komisija), najkasnije u roku od osam dana od isteka roka za dostavljanje prijava na Javni oglas.
(2) Komisiju čine tri člana iz reda zaposlenika Turističke zajednice TK, kao i jedan zamjenski član.
(3) Član Komisije iz stava (2) ovog člana, mora biti zaposlenik na radnom mjestu za koje je potreban najmanje isti stepen stručne spreme koji je predviđen za to radno mjesto. 
(4) Izuzetno, ukoliko nije moguće ispuniti uslov iz st. (2) i (3) ovog člana za člana Komisije može se  imenovati druga zaposlena osoba odgovarajuće stručne spreme uz saglasnost Turističkog vijeća.
(5) U slučaju kada je javni oglas objavljen radi popunjavanja više radnih mjesta, Voditelj  može imenovati jednu ili više komisija.
(6) Administrativno-tehničke poslove za Komisiju, u slučaju potrebe, obavlja sekretar Komisije kojeg imenuje Voditelj.


Člana 20.
(Izuzeće)
(1) Član Komisije će zatražiti izuzeće od rada u Komisiji, ukoliko je srodnik nekog od prijavljenih kandidata u krvnom ili tazbinskom srodstvu do drugog stepena.
(2) O zahtjevu za izuzeće iz stava (1) ovog člana, odluku donosi Voditelj najkasnije u roku od pet dana od dana podnošenja zahtjeva, a protiv ove odluke žalba nije dopuštena.

Član 21.
(Rad Komisije)
(1) Komisija je obavezna najkasnije u roku od osam dana od dana imenovanja, odnosno u roku od tri dana od dana donošenja Odluke o izuzeću člana Komisije, održati prvu sjednicu na kojoj će izabrati predsjednika iz reda članova Komisije.
(2) Komisija obavezno radi u punom sastavu, te odlučuje o svim pitanjima iz svoje nadležnosti, većinom glasova.
(3) Sastanci se održavaju na zahtjev predsjednika Komisije koji vodi sastanke i potpisuje svu potrebnu dokumentaciju.
(4) O svom radu Komisija vodi zapisnik, koji je sastavni dio dokumentacije, a isti potpisuju predsjednik i članovi Komisije.


POGLAVLJE VI -  PRIJAVE I POSTUPAK IZBORA KANDIDATA ZA PRIJEM U 
                                  RADNI ODNOS 


Član 22.
(Otvaranje prijava)
(1) Komisija u pravilu otvara i razmatra pristigle prijave na prvoj sjednici.
(2) Neuredne, nepotpune i neblagovremene prijave, Komisija će odbaciti zaključkom.

Član 23.
(Spisak kandidata)
(1) Kandidat čija je prijava  uredna, potpuna i blagovremena, ima pravo učešća u procesu izbora kandidata.
(2) Komisija sastavlja spisak kandidata iz stava (1) ovog člana među kojima se provodi izborni postupak koji je sastavni dio zapisnika o radu Komisije.
(3) Spisak kandidata iz stava (2) ovog člana potpisuju svi članovi Komisije.
(4) Kandidati iz stava (2) ovog člana, obavještavaju se o vremenu i mjestu održavanja procesa izbora kandidata putem pisane obavijesti koja se dostavlja na adresu kandidata naznačenu u prijavi,  kao i na e-mail adresu ako je ista navedena u prijavi i to najmanje pet dana prije održavanja ispita.
(5) O daljnjem procesu izbora kandidati se mogu obavijestiti i usmeno ili putem telefona.





Član 24.
(Izbor kandidata-osnovno obrazovanje)
Postupak izbora kandidata za radno mjesto za koje je kao uslov propisano osnovno obrazovanje zasniva se na razmatranju dostavljene dokumentacije i održanom usmenom ispitu sa kandidatom.


Član 25.
(Izbor kandidata-srednje obrazovanje)
Postupak izbora kandidata za radno mjesto za koje je kao uslov propisano srednje obrazovanje (III i/ili IVstepen), zasniva se na razmatranju dostavljene dokumentacije, te održanom pismenom i usmenom ispitu sa kandidatom.

Član 26.
(Izbor kandidata-visoko obrazovanje)
Postupak izbora kandidata za radno mjesto za koje je kao uslov propisano visoko obrazovanje, zasniva se na razmatranju dostavljene dokumentacije, te održanom pismenom i usmenom ispitu sa kandidatom. 

Član 27.
(Pismeni ispit)
(1) Pismeni ispit traje maksimalno 60 minuta, a sastoji se od deset pitanja.
(2) Pitanja za pismeni ispit se formulišu iz zakonskih i podzakonskih propisa koji će biti navedeni u obavijesti iz člana 23. stav (4), a iz oblasti na koje se odnosi radno mjesto na koje se kandidat prijavljuje.
(3) Tačan odgovor na pitanje nosi jedan bod, a maksimalni broj bodova koje je moguće ostvariti na pismenom ispitu je deset bodova.
(4) Kandidat stiče pravo pristupa na usmeni ispit za radno mjesto na koji se prijavio ako je ostvario najmanje šest bodova od maksimalnih deset bodova na pismenom ispitu.
(5) Nakon bodovanja pismenog ispita, pristupa se usmenom dijelu ispita.
(6) Komisija obavještava kandidata o vremenu održavanja usmenog ispita objavljivanjem liste kandidata koji su ostvarili najmanje šest bodova na oglasnoj ploči ili na ulaznim vratima službenih prostorija Turističke zajednice TK.
(7) Komisija na mjestima iz stava (6) ovog člana objavljuje i spisak kandidata koji nisu ostvarili najmanje šest bodova i oni  ne učestvuju u daljnjem procesu.

Član 28.
(Usmeni ispit)
(1) Komisija prilikom usmenog ispita obavlja razgovor sa svakim kandidatom pojedinačno, u vremenskom trajanju do najviše 20 minuta.
(2) U postupku prijema za radno mjesto visoke i srednje stručne spreme usmeni ispit obavlja se u vidu intervjua koji se sastoji od jednog opšteg pitanja kroz koje se provjerava motiviranost i entuzijazam, predznanje o poslu, sposobnost iznalaženja rješenja, vještina komuniciranja i dva stručna pitanja iz oblasti koje se odnose na radno mjesto na koje se kandidat prijavljuje, a iz zakonskih i podzakonskih akata koji su naznačeni u pozivu za usmeni dio ispita.
(3) Na usmenom dijelu ispita kandidat može ostvariti bodove u rasponu od 0 do maksimalno 9 bodova, sa tim da svaki član komisije kandidata vrednuje u rasponu od 0 do 3 boda.

Član 29.
(Usmeni ispit za osnovno obrazovanje)
Za provođenje usmenog ispita za radno mjesto za koje je kao uslov  propisano osnovno obrazovanje, Komisija utvrđuje tri pitanja kroz koje se provjerava motiviranost i entuzijazam, predznanje o poslu, sposobnost iznalaženja rješenja, vještina komuniciranja, spremnost na timski rad i preuzimanje incijative. 

Član 30.
(Pitanja)
Komisija postavlja po pravilu ista, unaprijed utvrđena pitanja kandidatima za određeno radno mjesto, u okviru kojih se mogu postavljati dodatna pitanja radi razrješenja prethodno iznesenih informacija ili tvrdnji.

Član 31.
(Ukupan broj bodova)
Ukupan broj bodova koje je ostvario kandidat sastoji se od zbira bodova sa usmenog i pismenog ispita, uz uvećanje bodova u skladu sa Poglavljem VI ovog pravilnika uz ispunjavanje uslova iz člana 32. stav (2) ovog pravilnika.


POGLAVLJE VI -  PREDNOST PRI ZAPOŠLJAVANJU 

Član 32.
(Prioritet pri zapošljavanju)
(1) Pripadnost braniocima i članovima njihovih porodica, ima se vrednovati sljedećim redoslijedom:
a) član porodice šehida, poginulog, umrlog i nestalog branioca,
b) ratni vojni invalid,
c) dobitnik ratnog priznanja i odlikovanja,
d) demobilisano borac,
e) članovi porodice ratnog vojnog invalida, dobitnika ratnog priznanja i odlikovanja i demobilisanog branioca.
(2) Prioriteti pri zapošljavanju ostvaruju lica iz stava (1) ovog člana bez obzira na starosnu dob samo ukoliko su nezaposlene, odnosno ukoliko se nalaze na evidenciji službe za zapošljavanje, pri jednakim uslovima i jednakom broju bodova.

Član 33.
(Vrednovanje)
(1) Vrednovanje pripadnosti po kriteriju iz člana 32. stav (1) ovog pravilnika vrši se na način da se licu nakon bodovanja po osnovu pismenog i usmenog ispita, na ukupan broj ostvarenih bodova, u zavisnosti od pripadnosti branilačkoj populaciji dodaju i posebni bodovi, kako slijedi:
a) lice u statusu člana porodice šehida -30%,
b) lice u statusu RVI sa i preko 60% vojnog invaliditeta -25%,
c) lice u statusu RVI do 60% vojnog invaliditeta  -24%,
d) lice u statusu demobilisanog branioca sa i preko 24 mjeseca učešća u oružanim snagama -23%,
e) lice u statusu demobilisanog branioca od 12 do 24 mjeseca učešća u oružanim snagama -21%,
f) lice u statusu člana porodice RVI -22%,
g) lice u statusu člana porodice demobilisanog branioca sa i preko 24 mjeseca učeršća u oružanim snagama -20%,
h) lice u statusu člana porodice demobilisanog branioca od 12 do 24 mjeseca učešća u oružanim snagama -19%.
(2) Dobitniku priznanja i odlikovanja iz reda: Značka „Zlatni ljiljan“, Red hrvatskog trolista, Orden slobode, Red bana Jelačića, Orden Heroja oslobodilačkog rata, Red Nikole Šubića-Zrinskog, Orden oslobođenja, Red Kneza Domagoja s ogrlicom, Orden „Zlatnog grba sa mačevima“, Red hrvatskog pletera, Orden „Zlatnog ljiljana sa zlatnim vijencem“, „Orden „Zlatnog ljiljana sa srebrenim vijencem“, Medalja za hrabrost, Medalja pobjeda, Medalja otpora, Medalja za vojne zasluge, Policijska medalja za hrabrost, Zlatna policijska značka-zvijezda, Srebrena policijska zvijezda i Srebreni štit na bodove iz stava (1) ovog člana, pripada po dodatnih 5 bodova.
(3) Djetetu dobitnika priznanja i odlikovanja iz reda: Značka „Zlatni ljiljan“, Red hrvatskog trolista, Orden slobode, Red bana Jelačića, Orden Heroja oslobodilačkog rata, Red Nikole Šubića-Zrinskog, Orden oslobođenja, Red Kneza Domagoja s ogrlicom, Orden „Zlatnog grba sa mačevima“, Red hrvatskog pletera, Orden „Zlatnog ljiljana sa zlatnim vijencem“, „Orden „Zlatnog ljiljana sa srebrenim vijencem“, Medalja za hrabrost, Medalja pobjeda, Medalja otpora, Medalja za vojne zasluge, Policijska medalja za hrabrost, Zlatna policijska značka-zvijezda, Srebrena policijska zvijezda i Srebreni štit i Nosilac „Partizanske spomenice 1941.“ na bodove iz stava (1) ovog člana, pripada po dodatnih 4 boda.

Član 34.
(Lica koja ostvaruju pravo)
Lica koja ostvaruju pravo na prioritet pri zapošljavanju definisana su Zakonom o dopunskim pravima branilaca i članova njihovih porodica - treći prečišćeni tekst („Službene novine Tuzlanskog kantona", broj 8/26).

Član 35.
(Dokazi)
Lice koje ostvaruje pravo na prioritet pri zapošljavanju u skladu sa ovim pravilnikom dužno je kao dokaz priložiti i Uvjerenje službe za zapošljavanje, te potvrdu nadležnog organa o priznatom statusu lica iz člana 33. stav (1). – (Prilog 2.)


POGLAVLJE VII -  LISTA USPJEŠNIH KANDIDATA I ODLUKA O PRIJEMU U 
                                    RADNI ODNOS

Član 36.
(Rangiranje kandidata)
(1) Nakon izvršenog bodovanja u skladu sa ovim pravilnikom, Komisija je dužna sačiniti zapisnik o svom radu koji će dostaviti Voditelju.
(2) Uz zapisnik se prilaže lista uspješnih kandidata.
(3) Listu uspješnih kandidata dužni su potpisati svi članovi Komisije.

Član 37.
 (Donošenje odluke o prijemu)
(1) Voditelj je dužan najkasnije u roku od osam dana dostavljanja zapisnika i Liste uspješnih kandidata, donijeti odluku o prijemu u radni odnos jednog ili više kandidata u zavisnosti da li je javni oglas bio objavljen za prijem jednog ili više kandidata.
(2) Lista uspješnih kandidata iz člana 36. ovog pravilnika predstavlja i rezervnu listu, te će se u slučaju odustanka izabranog kandidata, donijeti odluka o prijemu u radni odnos jednog ili više kandidata sa Liste.
(3) Lista uspješnih kandidata je rezervna lista do trenutka potpisivanja Ugovora o radu sa izabranim kandidatom.
(4) Ukoliko nakon potpisivanja ugovora o radu, prestane radni odnos sa izabranim kandidatom, ne može se izabrati drugi kandidat sa rezervne liste, nego se mora provesti konkursna procedura.

Član 38.
(Obavještenje kandidatima)
(1) Turistička zajednica TK je dužna najkasnije u roku od pet dana od donošenja odluke o izboru kandidata, u pisanom obliku obavijestiti sve prijavljene kandidate, a koji nisu izabrani na radno mjesto za koje je provedena procedura prijema u radni odnos.
(2) Obavještenje sadrži pouku o pravnom lijeku.

Član 39.
(Pravo uvida u rezultate)
(1) Po prijemu obavještenja o izboru kandidata, kandidat koji nije izabran može u roku od tri dana od prijema obavještenja podnijeti zahtjev za uvid u dokumentaciju u vezi sa provedenom procedurom prijema u radni odnos.
(2) Turistička zajednica TK će najkasnije u roku od tri dana prijema zahtjeva, omogućiti kandidatu uvid u dokumentaciju, u vezi sa provedenom procedurom prijema u radni odnos, osim dokumentacije koja se odnosi na lične podatke drugih kandidata.

Član 40.
(Pravo na prigovor)
(1) Kandidat koji je nezadovoljan odlukom o izboru kandidata može u roku od osam dana od dana prijema obavijesti, izjaviti prigovor. 
(2) O prigovoru iz stava (1) ovog člana, odlučuje Turističko vijeće TK najkasnije u roku od 15 dana od dana prijema prigovora.
(3) Odluka donesena po prigovoru je konačna i protiv iste se može podnijeti tužba kod nadležnog suda u roku od 30 dana. 

Član 41.
(Zaključivanje ugovora o radu)
(1) Voditelj  će sa izabranim kandidatom, zaključiti ugovor o radu najkasnije u roku od osam dana od dana konačnosti odluke o izboru.
(2) Odluka o izboru je konačna istekom roka za prigovor, odnosno konačnosti odluke po prigovoru.

Član 42.
(Primjena drugih propisa)
Na pitanja u vezi sa postupkom prijema u radni odnos koja nisu uređena ovim pravilnikom, primjenjuju se odredbe Zakona o radu, Uredbe i interni akti Turističke zajednice TK.


POGLAVLJE VIII – PRELAZNE I ZAVRŠNE ODREDBE 

Član 43.
(Neokončani postupci)
Postupci prijema u radni odnos koji su započeti, a nisu okončani prije stupanja na snagu ovog pravilnika, okončat će se po proceduri po kojoj su i započeti.

Član 44.
(Stupanje na snagu)
Pravilnik se objavljuje na oglasnoj tabli Turističke zajednice TK, a stupa na snagu osmog dana od dana objavljivanja.


Broj: _______________                                                                            Turističko vijeće TZTK
Tuzla, __________. godine
                                                                        			        Almir Žilić, dipl.ecc




















OBRAZLOŽENJE 

I - PRAVNI OSNOV

Pravni osnov za donošenje Pravilnika o postupku prijema u radni odnos u Turističkoj zajednici Tuzlanskog kantona sadržan je u članu 13. Zakona o turističkim zajednicama („Službene novine Tuzlanskog kantona, br. 11/15 i 14/16), koji uređuje nadležnost Turističkog vijeća TK za donošenje akata.
Član 118. Zakona o radu („Službene novine Federacije BiH“, br. 26/16, 89/18, 44/22 i 39/24),   propisuje obavezu donošenja internog pravilnika kojim, između ostalog,  bliže uređuje procedura prijema u radni odnos.
Član 12. stav (7) Uredbe o postupku prijema u radni odnos u javnom sektoru u Tuzlanskom kantonu („Službene novine Tuzlanskog kantona“, br. 4/19, 4/20, 11/20 i 5/21), uređuje da će poslodavac pravilnikom o radu ili drugim internim aktom urediti način, postupak i druga pitanja u vezi sa procesom izbora kandidata za prijem u radni odnos.


II - RAZLOZI ZA DONOŠENJE

Razlog za donošenje Pravilnika o postupku prijema u radni odnos u Turističkoj zajednici Tuzlanskog kantona jeste potreba za uspostavljanjem jasne, transparentne, jednoobrazne i zakonite procedure prijema zaposlenika u radni odnos, u skladu sa važećim propisima iz oblasti rada i zapošljavanja u javnom sektoru.

Donošenjem ovog pravilnika detaljno se uređuju pitanja koja se odnose na:

· postupak prijema u radni odnos,
· opći i posebni uslovi za prijem u radni odnos, 
· komisija za izbor kandidata, 
· prijave i postupak izbora kandidata za prijem u radni odnos, 
· prednost pri zapošljavanju, 
· lista uspješnih kandidata i 
· odluka o prijemu u radni odnos.


Donošenjem ovog pravilnika stvara se jedinstven interni pravni okvir za provođenje procedura zapošljavanja, čime će se osigurati efikasnije, jasnije i pravno sigurnije provođenje postupaka prijema u radni odnos.


Tuzla, 14.05.2026. godine
